Rajoy kan få ny kilevink – NRK Urix – Utenriksnyheter og -dokumentarer
Rajoy kan få ny kilevink
MADRID (NRK): Når Spania går til valg i dag, risikerer statsminister Mariano Rajoy å få et nytt slag i ansiktet. Unge stemmer ikke på ham, og hver fjerde velger er fortsatt usikker.
SLÅTT NED: Statsminister Mariano Rajoy ble slått til i ansiktet under valgkampen denne uken. Det kan gi ham mange sympatistemmer, men mye er usikkert.
Foto: Monica Patxot / Pontevedraviva.com / Ap
Publisert 20.12.2015, kl. 09.13 Oppdatert 20.12.2015, kl. 09.43
Gatene er julepyntet og fulle av folk som skal handle julegaver og julemat.
Blant neonbelyste trær og juledekorasjoner, henger en og annen valgplakat.
For mange spanjoler er julen et kjært pusterom fra økonomisk krise og bekymringer. De spiser god mat med familie og venner, og mange av måltidene inntas på Madrids restauranter.
PAUSE FRA BEKYMRINGER: Julegatene i Madrid gir en etterlengtet pustepause fra økonomisk krise og bekymringer.
Unge vil ha nye politikere
Men i dag skal de stemme over Spanias fremtid.
– Jeg skal stemme Podemos, sier førstegangsvelger Angela Vazquez.
STEMMER PÅ NYTT PARTI: Angela Vazquez skal stemme for aller første gang, og gir sin stemme til Podemos.
Hun handler julegaver med venninnen og har bestemt seg for å gi sin aller første stemme til det nye partiet på venstresiden.
– Jeg tror det blir bedre for oss med dem i regjering. Partilederen Pablo Iglesias er den beste politikeren vi har, sier hun.
Spesielt mange unge stemmer på Podemos, ett av to nye partier som utfordrer de tradisjonelle partiene.
Podemos på venstresiden og Ciudadanos i sentrum ligger an til å få hele 35 prosent av stemmene. En av dem kan havne i regjering.
NÅR DE UNGE: Valgplakat av Pablo Iglesias dekorerer noen husvegger i Madrid
– Jeg stemmer på Ciudadanos fordi de representerer noe nytt, sier en ung mann NRK møter i sentrum av Madrid.
Han går arm i arm med moren og forteller at han stemte på regjeringspartiet for fire år siden.
Ved forrige valg fikk det regjerende høyrepartiet PP absolutt flertall. Siden har partiet mistet over 15 prosent av velgermassen.
De sliter med å nå de unge. Gjennomsnittsalderen for velgerne deres er 60 år.
PP ligger an til å vinne en knapp seier i dag, men må inngå en regjeringskoalisjon og har strukket hånden ut til Ciudadanos.
Ivan Olivares har mistet all tillit til politikerne og stemmer ikke. Han tror ikke det gjør noe fra eller til for sønnens fremtid
Men lederen for Ciudadanos sa på valgkampens siste dag at det er uaktuelt å hjelpe et annet parti til regjeringsmakten. Partiet kan komme til å stille krav om at Mariano Rajoy må gå av som partileder for å snu.
– Valget blir kalt det viktigste i Spanias historie. Aldri har det vært mer uklart hvem som kommer til å regjere, sier analytiker Pablo Simon Cosano.
Nederlag for Spanias regjeringsparti
Spania holder valg på ny nasjonalforsamling 20. desember.
Parlamentet har to kamre, underhuset med 350 medlemmer og senatet med 259 medlemmer.
I dag har statsminister Mariano Rajoys høyreparti Partido Popular (PP) flertall i begge kamre, 133 seter i senatet og 185 seter i underhuset.
Største opposisjonsparti er sosialdemokratene PSOE, som har 48 seter i senatet og 110 i underhuset.
Verken det ferske venstrepartiet Podemos eller det borgerlige sentrumspartiet Ciudadanos, er i dag representert i nasjonalforsamling. Begge partiene ligger an til å bli valgt inn med store partigrupper søndag.
På de aller siste meningsmålingene før valget, fikk PP mellom 25,3 og 29,9 prosent, mens PSOE fikk mellom 18,9-22 prosents oppslutning. Ciudadanos lå på 18,1-19,6 prosent, mens Podemos fikk 17-19,1 prosent støtte på de fem målingene som ble publisert mandag.
Hver fjerde vet ikke
Nesten halvparten av dem under 25, er arbeidsløse. De merker ikke bedringen i økonomien som statsministeren har snakket om i valgkampen.